KOMISSION PÄÄTÖS,

tehty 8 päivänä lokakuuta 1997,

Luxemburgin esittämästä moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä annetun neuvoston direktiivin 70/156/ETY 8 artiklan 2 kohdan c alakohdan mukaista poikkeusta koskevasta pyynnöstä (Ainoastaan ranskan- ja hollanninkieliset tekstit ovat todistusvoimaisia) (97/668/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annetun neuvoston direktiivin 70/156/ETY (1), sellaisena kuin se on viimeksi muutettuna Euroopan parlamentin ja neuvoston direktiivi 96/79/EY (2), ja erityisesti sen 8 artiklan 2 kohdan c alakohdan,

sekä katsoo, että

Luxemburgin 17 päivänä helmikuuta 1997 komissiolle esittämän ja komission 24 päivänä helmikuuta 1997 vastaanottaman pyynnön liitteenä oli kertomus, joka sisälsi 8 artiklan 2 kohdan c alakohdassa vaaditut tiedot; pyyntö koskee kahdentyyppisten kaasupurkauslamppujen asentamista kahdessa moottoriajoneuvotyypissä käytettäväksi tarkoitettuihin kahdentyyppisiin ajovalaisimiin,

Luxemburgin toimittamista tiedoista käy ilmi, että kyseisten uudentyyppisten kaasupurkauslamppujen ja ajovalaisimien tekniikka ja toimintaperiaate eivät vastaa yhteisön lainsäädännön vaatimuksia; kuitenkin kokeiden ja koetulosten kuvaukset ja liikenneturvallisuuden varmistamiseksi toteutetut toimenpiteet ovat tyydyttävät ja varmistavat turvallisuustason, joka vastaa sellaisten lamppujen ja ajovalaisimien turvallisuustasoa, jotka täyttävät voimassa olevien direktiivien vaatimukset ja erityisesti moottoriajoneuvojen kauko- tai lähivalaisimina toimivia ajovalaisimia ja niiden hehkulamppuja koskevan jäsenvaltioiden lainsäädännön lähentämisestä 27 päivänä heinäkuuta 1976 annetun neuvoston direktiivin 76/761/ETY (3), sellaisena kuin se on viimeksi muutettuna komission direktiivillä 89/517/ETY (4), vaatimukset,

kyseiset uudentyyppiset kaasupurkauslamput ja kyseiset kaksi uudentyyppistä ajovalaisinta täyttävät ECE-sääntöjen (Yhdistyneiden Kansakuntien Euroopan talouskomission säännöt) N:o 8, 98 ja 99 vaatimukset; näin ollen on perusteltua sallia EY-tyyppihyväksynnän myöntäminen niille kolmelle hyödykkeelle, joille on pyydetty poikkeusta, eli kyseisille kahdentyyppisille kaasupurkauslampuille, kyseisentyyppisillä lampuilla varustetuille kahdentyyppisille ajovalaisimille ja kahdelle moottoriajoneuvotyypille edellyttäen, että kyseisen ajoneuvotyypit varustetaan automaattisella valokeilan tasausjärjestelmällä, ajovalaisimien puhdistusjärjestelmällä ja järjestelmällä, joka takaa lähivalojen toiminnan myös silloin, kun kaukovalot palavat,

asiaa koskevia yhteisön direktiivejä muutetaan näiden uuden tekniikan mukaisten kaasupurkauslamppujen ja kyseisillä lampuilla varustettujen ajovalaisimien ja kyseisillä ajovalaisimilla varustettujen moottoriajoneuvojen markkinoille saattamisen mahdollistamiseksi, ja

tässä päätöksessä määrätty toimenpide on neuvoston direktiivillä 70/156/ETY perustetun tekniikan kehitykseen mukauttamista käsittelevän komitean lausunnon mukainen,

ON TEHNYT TÄMÄN PÄÄTÖKSEN:

1 artikla

Hyväksytään Luxemburgin poikkeuspyyntö, joka koskee kahdentyyppisten kaasupurkauslamppujen asentamista kahdessa moottoriajoneuvotyypissä käytettäviin kahdentyyppisiin ajovalaisimiin, sillä edellytyksellä, että kyseiset ajoneuvotyypit varustetaan automaattisella valokeilan tasausjärjestelmällä, ajovalaisimien puhdistusjärjestelmällä ja järjestelmällä, joka takaa lähivalojen toiminnan myös silloin, kun kaukovalot palavat.

2 artikla

Tämä päätös on osoitettu Luxemburgin suurherttuakunnalle.

Tehty Brysselissä 8 päivänä lokakuuta 1997.

Komission puolesta

Martin BANGEMANN

Komission jäsen

(1) EYVL L 42, 23.2.1970, s. 1

(2) EYVL L 18, 21.1.1997, s. 7

(3) EYVL L 262, 27.9.1976, s. 96

(4) EYVL L 265, 12.9.1989, s. 15